Document ID: 32009R0304

32009R0304
L 096/33
SLUŽBENI LIST EUROPSKE UNIJE
14.04.2009.
UREDBA VIJEĆA (EZ) br. 304/2009
od 14. travnja 2009.
o izmjeni priloga IV. i V. Uredbi (EZ) br. 850/2004 Europskog parlamenta i Vijeća u pogledu obrade otpada koji sadrži postojane organske onečišćujuće tvari iz toplinskih i metalurških proizvodnih procesa
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ (1), a posebno njezin članak 7. stavak 6. i članak 14. stavak 3.,
budući da:
(1)
Na osmom zasjedanju konferencije potpisnica Bazelske konvencije donesene su ažurirane opće tehničke smjernice za okolišu prihvatljivo gospodarenje otpadom koji se sastoji, sadrži ili je onečišćen postojanim organskim onečišćujućim tvarima (Odluka VIII/16). Odjeljku IV.G.2 koji se odnosi na uništavanje i nepovratnu pretvorbu dodan je pododjeljak o termičkoj obradi i metalurškoj proizvodnji metala.
(2)
Uredbu (EZ) br. 850/2004 trebalo bi prilagoditi ažuriranim smjernicama jer one predstavljaju relevantan izvor podataka za znanstveni i tehnički napredak u obradi otpada koji sadrži postojane organske onečišćujuće tvari.
(3)
U ažuriranim smjernicama isto su tako utvrđene razine uništenja i nepovratne pretvorbe koje osiguravaju da tvari više nemaju svojstva postojanih organskih onečišćujućih tvari. Kod tih metoda, između ostalog, emisije polikloriranih dibenzo-p-dioksina (PCDD) i polikloriranih dibenzofurana (PCDF) u zrak ne smiju prekoračiti vrijednost od 0,1 ng TEQ/Nm3. Ta je vrijednost jednaka graničnoj vrijednosti emisija u zrak utvrđenoj u Direktivi 2000/76/EZ Europskog parlamenta i Vijeća od 4. prosinca 2000. o spaljivanju otpada (2). Budući da je prijeko potrebno zahtijevati da postrojenja za obradu otpada koji sadrži postojane organske onečišćujuće tvari ispunjavaju zahtjeve u pogledu graničnih vrijednosti emisija PCDD-a i PCDF-a utvrđenih u Direktivi 2000/76/EZ, te granične vrijednosti trebalo bi primjenjivati bez obzira odnosi li se ta Direktiva na predmetni proces ili ne.
(4)
U odjeljku IV.G.1 ažuriranih općih tehničkih smjernica o postojanim organskim onečišćujućim tvarima isto se tako preporučuje odvajanje onog dijela opreme koji sadrži otpad koji sadrži postojane organske onečišćujuće tvari ili je njima onečišćen. Ovaj zahtjev pojašnjava provedbu postupaka predobrade koji se spominju u dijelu 1. Priloga V. Uredbi (EZ) br. 850/2004. dio 1. Priloga V. Uredbi (EZ) br. 850/2004 trebalo bi stoga na odgovarajući način izmijeniti.
(5)
Faktori ekvivalentne toksičnosti koji se koriste u prilozima IV. i V. Uredbi (EZ) br. 850/2004 za izračun graničnih koncentracija za PCDD-e i PCDF-e ažurirala je Svjetska zdravstvena organizacija 2005. godine na temelju najnovijih znanstvenih informacija. Sukladno tome trebalo bi prilagoditi priloge IV. i V. Uredbi (EZ) br. 850/2004.
(6)
Mjere predviđene ovom Uredbom najprimjerenije osiguravaju visoku razinu zaštite ljudskog zdravlja i okoliša.
(7)
Uredbu (EZ) br. 850/2004 trebalo bi stoga na odgovarajući način izmijeniti.
(8)
Odbor uspostavljen člankom 18. Direktive 2006/12/EZ Europskog parlamenta i Vijeća (3) nije dao svoje mišljenje o mjerama predviđenim u ovoj Uredbi u vremenskom roku koji je utvrdio njegov predsjednik, pa je zato Komisija podnijela prijedlog Vijeću u vezi s tim mjerama. Budući da po isteku roka utvrđenog u članku 17. stavku 2. Uredbe (EZ) br. 850/2004 Vijeće nije usvojilo predložene mjere niti je izrazilo svoje neslaganje s njima, u skladu s trećim podstavkom članka 5. stavka 6. Odluke Vijeća 1999/468/EZ (4) Komisija bi te mjere trebala usvojiti,
DONIJELA JE OVU UREDBU:
Članak 1.
Prilozi IV. i V. Uredbi (EZ) br. 850/2004 mijenjaju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. travnja 2009.

Labels: 0
1
14
20